حضرت عبدالواحد بن زیدؒ

آپ کا نام عبدالواحد بن زید اور کنیت ابو الفضل تھی ۔آپ صاحب کرامت اور برکات کا مجموعہ تھے اور آپ کو امام الاولیاء تسلیم کیا جاتا ہے۔ سلسلہ چشتیہ کے اہم مشائخ میں شامل ہیں۔ آپ دن بھر روزہ رکھتے اور رات بھر خدا تعالیٰ کی عبادت میں مشغول رہتے تھے۔ آپ تین دن کے بعد روزہ افطار کرتے وہ بھی تین لقموں سے زیادہ نہ کھاتے ۔ تجرید و تفرید میں ایسے کامل تھے کہ جو کچھ ملتا خدا کی راہ میں خرچ کر دیتے۔

حضرت عبدالواحد بن زیدؒ نے خرقۂ خلافت حضرت حسن بصریؒ سے حاصل کیا۔ علوم ظاہری میں آپ نے امام اعظم ابو حنیفہؒ اور حضرت حسنؓ سے علم کی تکمیل حاصل کی ۔ بیعت ہونے سے چالیس سال قبل آپ مجاہدات میں مشغول رہے۔ حضرت کمیل بن زیادؒ سے بھی آپ نے خرقۂ خلافت حاصل کیا۔

حضرت عبدالواحد بن زید ؒ کے بہت سے خلفاء تھے جنھوں نے آپ سے فیضِ روحانی حاصل کیا جن میں حضرت خواجہ فضیل بن عیاض ، خواجہ ابو الفضل بن زرین اور خواجہ ابو یعقوب رحمتہ اللہ علیہم زیادہ مشہور ہیں۔

حضرت عبدالواحد بن زیدؒ کی سنِ وفات میں اختلاف پایا جاتا ہے۔ انوار العاشقین میں آپ کی وفات ۲۷ صفر ۱۷۶ ہجری میں  خزینۃ الاصفیاء میں ۲۷ صفر ۱۷۰ہجری مرأۃ الاسرار میں ۱۷۱ہجری  اور تاریخ مشائخ چشت میں ۱۷۰، ۱۷۷، ۱۷۸، ۱۷۶ اور ۱۸۶ ہجری بیان کی گئی ہے اور آپ کو بصرہ میں دفن کیا گیا تھا۔